གང་ལྟར།ད་ལྟ་ཁྱེད་ཅག་གི་བཀླག་བྱར་སྨིན་པའི་དེབ་ཆུང་འདི་ནི་དུས་ཡུན་ཐུང་ངུའི་ནང་གི་བརྩམས་ཆོས་ཤིག་སྟེ།རྩོམ་པ་པོ་ཁོང་གི་ཚོད་ལྟ་དམིགས་བསལ་བ་ཞིག་གི་གྲུབ་འབྲས་སམ།དགོས་པ་དམིགས་བསལ་བ་ཞིག་གི་ཐོན་དངོས་ཡིན་ཞེས་ཀྱང་བཤད་ཆོག་པས།འདི་ཉིད་དེང་སྐབས་ཀུན་ལ་རྒྱུག་ཆེ་བའི་སྙན་དེབ་མ་ཡིན་ལ།བམ་མཐུག་པའི་བརྩམས་སྒྲུང་དང་འབོལ་རྩོམ་མིན་ཞིང་།གཏིང་ཟབ་པའི་གཞུང་འགྲེལ་དང་བསྟན་བཅོས་ནི་དེ་བས་ཀྱང་མིན།དོན་ལ་འདི་ནི་བྱིས་པའི་འཚོ་བ་ཚིག་གི་སྲད་བུར་བརྒྱུས་ཤིང་།བྱིས་པའི་སེམས་ཁམས་དོན་གྱི་རི་མོར་བཀོད་པ་ཞིག་ཡིན་པས།གལ་སྲིད་འདི་ལ་ཐ་སྙད་ཟུར་བ་ཞིག་བཀོལ་དགོས་ན་ང་ཚོས་འདི་ལ་བྱིས་རྩོམ་ཞེས་བོས་ན་འོས་ཤིང་རན་པ་འདྲ།